CELEX: 32022R0470
Language: da
Date: 2022-03-23 00:00:00
Title: Kommissionens gennemførelsesforordning (EU) 2022/470 af 23. marts 2022 om ydelse af støtte til privat oplagring af svinekød og om forudfastsættelse af støtten

24.3.2022   
               
               
                  DA
               
               
                  Den Europæiske Unions Tidende
               
               
                  L 96/39
               
            
         KOMMISSIONENS GENNEMFØRELSESFORORDNING (EU) 2022/470
         af 23. marts 2022
         om ydelse af støtte til privat oplagring af svinekød og om forudfastsættelse af støtten
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 18, stk. 2, og artikel 223, stk. 3, litra c),
         under henvisning til Rådets forordning (EU) nr. 1370/2013 af 16. december 2013 om foranstaltninger til fastsættelse af støtte og restitutioner i forbindelse med den fælles markedsordning for landbrugsprodukter (2), særlige artikel 4, stk. 2, første afsnit, litra b), og
         ud fra følgende betragtninger:
         
                     (1)
                  
                  
                     Svinekødssektoren har været i alvorlige vanskeligheder i flere måneder. En alvorlig opbremsning i eksporten til Kina, yderligere spredning af afrikansk svinepest til flere medlemsstater og den fortsatte virkning af covid-19-restriktionerne skaber pres på EU-markedet for slagtesvin.
                  
               
                     (2)
                  
                  
                     Ruslands invasion af Ukraine har skabt yderligere markedsforstyrrelser og ramt EU's eksport af svinekød hårdt. Som følge heraf har der været et kraftigt fald i eksportefterspørgslen efter visse svinekødsprodukter.
                  
               
                     (3)
                  
                  
                     For at mindske den nuværende ubalance mellem udbud og efterspørgsel bør der ydes støtte til privat oplagring af svinekød, og støttebeløbet bør fastsættes på forhånd.
                  
               
                     (4)
                  
                  
                     Kommissionens delegerede forordning (EU) 2016/1238 (3) og Kommissionens gennemførelsesforordning (EU) 2016/1240 (4), som fastsætter særlige regler for gennemførelsen af støtten til privat oplagring, bør finde anvendelse på støtte til privat oplagring af svinekød, medmindre andet er fastsat i nærværende forordning.
                  
               
                     (5)
                  
                  
                     Støttebeløbet bør fastsættes på forhånd for at muliggøre et hurtigt og fleksibelt operationelt system for aktørerne. I overensstemmelse med artikel 4 i forordning (EU) nr. 1370/2013 bør støttebeløbet fastsættes på grundlag af oplagringsomkostningerne og andre relevante markedselementer. Der bør fastsættes en fast støttesats.
                  
               
                     (6)
                  
                  
                     Hvis støtten til privat oplagring skal være effektiv og have en reel indvirkning på markedet bør den kun ydes for produkter, der endnu ikke er indlagret.
                  
               
                     (7)
                  
                  
                     For at gøre det lettere at forvalte foranstaltningen bør svinekødsprodukterne inddeles i kategorier efter oplagringsomkostningernes størrelse.
                  
               
                     (8)
                  
                  
                     Af hensyn til administrativ effektivitet og forenkling bør det fastsættes, hvor stor en mængde produkter hver ansøgning mindst skal omfatte.
                  
               
                     (9)
                  
                  
                     Der bør fastsættes en sikkerhedsstillelse for at sikre, at de erhvervsdrivende overholder deres kontraktlige forpligtelser, og at foranstaltningen får den ønskede effekt på markedet.
                  
               
                     (10)
                  
                  
                     I henhold til artikel 42, stk. 1, litra b), i gennemførelsesforordning (EU) 2016/1240 skal medlemsstaterne én gang om ugen give Kommissionen meddelelse om ansøgninger, der kan antages. For at sikre gennemsigtighed, overvågning og god forvaltning af de beløb, der er til rådighed til støtte, er det nødvendigt med hyppigere meddelelser af hensyn til ordningens effektivitet. Der bør derfor gives mulighed for en undtagelse fra indberetningshyppigheden.
                  
               
                     (11)
                  
                  
                     For at sikre en omgående indvirkning på markedet og bidrage til stabilisering af priserne bør denne forordning træde i kraft dagen efter offentliggørelsen i Den Europæiske Unions Tidende.
                  
               
                     (12)
                  
                  
                     Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —
                  
               VEDTAGET DENNE FORORDNING:
         
            Artikel 1
            Anvendelsesområde
            
               1.   Ved denne forordning fastsættes der bestemmelser om støtte til privat oplagring af svinekød, jf. artikel 17, stk. 1, litra h), i forordning (EU) nr. 1308/2013.
            
            
               2.   Delegeret forordning (EU) 2016/1238 og gennemførelsesforordning (EU) 2016/1240 finder anvendelse, medmindre andet er fastsat i nærværende forordning.
            
         
         
            Artikel 2
            Støtteberettigede produkter
            
               1.   Listen over støtteberettigede produktkategorier og de relevante støttebeløb for en oplagringsperiode er anført i bilaget.
            
            
               2.   Der ydes kun støtte til mængder af fersk eller kølet kød, der endnu ikke er indlagret.
            
         
         
            Artikel 3
            Indgivelse af ansøgninger
            
               1.   Ansøgninger om støtte til privat oplagring af de støtteberettigede produktkategorier, der er angivet i bilaget, kan indgives fra datoen for denne forordnings ikrafttræden. Fristen for indsendelse af ansøgninger er den 29. april 2022.
            
            
               2.   Ansøgningerne gælder for en oplagringsperiode på 60, 90, 120 eller 150 dage.
            
            
               3.   Der indgives én ansøgning for hver relevant produktkategori som omhandlet i bilaget med angivelse af den relevante KN-kode inden for hver kategori.
            
            
               4.   Hver ansøgning skal omfatte en mængde på mindst 10 ton udbenede produkter og 15 ton andre produkter.
            
         
         
            Artikel 4
            Sikkerhedsstillelse
            Den sikkerhed, der kræves i henhold til artikel 4, litra b), i delegeret forordning (EU) 2016/1238, når der indgives en ansøgning om støtte til privat oplagring, er lig med 20 % af de støttebeløb, der er fastsat i kolonne 3-6 i tabellen i bilaget til nærværende forordning.
         
         
            Artikel 5
            Hyppighed for meddelelse af de mængder, der ansøges om støtte til
            Uanset den hyppighed, der er fastsat i artikel 42, stk. 1, litra b), i gennemførelsesforordning (EU) 2016/1240, giver medlemsstaterne to gange om ugen Kommissionen meddelelse om de mængder, for hvilke der er indgivet ansøgninger om indgåelse af kontrakter, som følger:
            
                        a)
                     
                     
                        hver mandag senest kl. 12.00 (belgisk tid) de mængder, der er indgivet ansøgninger om torsdag og fredag den foregående uge
                     
                  
                        b)
                     
                     
                        hver torsdag senest kl. 12.00 (belgisk tid) de mængder, der er indgivet ansøgninger om mandag, tirsdag og onsdag samme uge.
                     
                  
         
            Artikel 6
            Ikrafttræden
            Denne forordning træder i kraft dagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 23. marts 2022.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 347 af 20.12.2013, s. 671.
         
            (2)  EUT L 346 af 20.12.2013, s. 12.
         
            (3)  Kommissionens delegerede forordning (EU) 2016/1238 af 18. maj 2016 om supplerende regler til Europa-Parlamentets og Rådets forordning (EU) nr. 1308/2013 for så vidt angår offentlig intervention og støtte til privat oplagring (EUT L 206 af 30.7.2016, s. 15).
         
            (4)  Kommissionens gennemførelsesforordning (EU) 2016/1240 af 18. maj 2016 om gennemførelsesbestemmelser til Europa-Parlamentets og Rådets forordning (EU) nr. 1308/2013 for så vidt angår offentlig intervention og støtte til privat oplagring (EUT L 206 af 30.7.2016, s. 71).
      
      
         
            BILAG
            
                        Produktkategorier
                     
                     
                        Produkter, for hvilke der ydes støtte
                     
                     
                        Støtte for en oplagringsperiode på (EUR/t)
                     
                  
                        60 dage
                     
                     
                        90 dage
                     
                     
                        120 dage
                     
                     
                        150 dage
                     
                  
                        1
                     
                     
                        2
                     
                     
                        3
                     
                     
                        4
                     
                     
                        5
                     
                     
                        6
                     
                  
                        
                           Kategori 1
                        
                        ex 0203 11 10 
                     
                     
                        Halve kroppe, uden fortå, hale, nyre, mellemgulv og rygmarv (1)
                        
                        Hele kroppe af dyr på op til 20 kg
                     
                     
                        270 
                     
                     
                        286 
                     
                     
                        301 
                     
                     
                        317 
                     
                  
                        
                           Kategori 2
                        
                        ex 0203 12 11 
                        ex 0203 12 19 
                        ex 0203 19 11 
                        ex 0203 19 13 
                     
                     
                        Skinke
                        Bov
                        Forende
                        Kam, med eller uden nakke, eller nakke alene, kam med eller uden hoftestykke (2)
                            (3)
                        
                     
                     
                        326 
                     
                     
                        341 
                     
                     
                        357 
                     
                     
                        372 
                     
                  
                        
                           Kategori 3
                        
                        ex 0203 19 55 
                     
                     
                        Skinke, bov, forende, kam med eller uden nakke, eller nakke alene, kam med eller uden hoftestykke, udbenet (2)
                            (3)
                        
                     
                     
                        377 
                     
                     
                        392 
                     
                     
                        407 
                     
                     
                        423 
                     
                  
                        
                           Kategori 4
                        
                        ex 0203 19 15 
                     
                     
                        Brystflæsk, ikke tilskåret eller rektangulært tilskåret
                     
                     
                        282 
                     
                     
                        297 
                     
                     
                        313 
                     
                     
                        327 
                     
                  
                        
                           Kategori 5
                        
                        ex 0203 19 55 
                     
                     
                        Brystflæsk, ikke tilskåret eller rektangulært tilskåret, uden svær og ben
                     
                     
                        348 
                     
                     
                        361 
                     
                     
                        375 
                     
                     
                        389 
                     
                  
                        
                           Kategori 6
                        
                        ex 0203 19 55 
                     
                     
                        Udskæring svarende til midterstykker, med eller uden svær eller fedt, udbenet (4)
                        
                     
                     
                        279 
                     
                     
                        293 
                     
                     
                        306 
                     
                     
                        320 
                     
                  
                        
                           Kategori 7
                        
                        ex 0209 10 11 
                     
                     
                        Svinespæk med eller uden svær (5)
                        
                     
                     
                        157 
                     
                     
                        168 
                     
                     
                        180 
                     
                     
                        190 
                     
                  
               (1)  Denne støtte kan også ydes for halve kroppe, tilskåret efter »Wiltshire«-metoden, dvs. uden hoved, kæbe- og halssnitte, tæer, hale, flomme, nyre, mørbrad, bovblad, brystben, rygsøjle, skinkeben og mellemgulv.
            
               (2)  Kam og nakke kan være med eller uden svær, idet det vedhængende spæklag dog ikke må overstige 25 mm.
            
               (3)  Den mængde, der indgås kontrakt for, kan omfatte enhver kombination af de anførte produkter.
            
               (4)  Samme udskæring som for produkter under KN-kode 0210 19 20.
            
               (5)  Det fedtlag, der findes under sværen og hænger sammen med denne på alle dele af svinet; hvis udskæringen er med svær, skal fedtvævet altid veje mere end sværen.